## Justícia crea un segell electrònic propi per a garantir l’autenticitat i integritat dels documents en les seues actuacions administratives automatitzades

*** El nou segell electrònic funciona com un certificat digital, acredita que el document no ha sigut alterat des de la seua creació i que és una font fiable perquè prové de la Conselleria**

La Conselleria de Justícia i Administració Pública ha creat un segell electrònic propi com a sistema de firma electrònica, amb l’objectiu de garantir l’autenticitat i la integritat dels documents en les actuacions administratives automatitzades realitzades en l’exercici de les seues competències.

Una actuació administrativa automatitzada és aquella que permet realitzar íntegrament actes o actuacions administratives per mitjans electrònics, sense necessitat d’intervenció de manera directa d’un empleat públic.

En este sentit, el nou segell electrònic funciona com un certificat digital, acredita que el document no ha sigut alterat des de la seua creació i que és una font fiable perquè prové de la Conselleria de Justícia i Administració Pública.

Justícia determinarà pròximament la relació dels procediments als quals es podrà aplicar la utilització d’este nou segell electrònic, que es publicarà en la seu electrònica de la Generalitat.

Este nou segell electrònic s’emmarca en les mesures establides pel Decret 54/2025, de 15 d’abril, del Consell, de simplificació administrativa i transformació digital, que determina la política d’identitat i firma electrònica de la Generalitat per a l’Administració de la Generalitat i el sector públic instrumental i les actuacions administratives automatitzades que seran autoritzades.

Els òrgans encarregats d’auditar les actuacions administratives automatitzades seran la Intervenció General, en l’àmbit de l’Administració de la Generalitat.

**Segell electrònic**

Un certificat de segell electrònic vincula unes dades de verificació de firma a les dades identificatives i d’autenticació de determinada Administració, organisme o entitat, i la persona física representant de l’Administració, organisme o entitat titular del certificat i, si és el cas, el personal en qui es delegue a l’efecte de l’actuació administrativa automatitzada.

La responsabilitat de la seua utilització correspon a l’òrgan superior o directiu que tinga atribuïda la competència per a la resolució del procediment o tràmit objecte d’actuació administrativa automatitzada. Així mateix, també serà l’òrgan responsable a l’efecte d’impugnació de les actuacions automatitzades aprovades i firmades amb este segell electrònic.

La definició de les especificacions, programació, manteniment, supervisió i control de qualitat corresponen a l’òrgan competent en matèria de tecnologies de la informació i les comunicacions.

La verificació del certificat del segell electrònic, així com la dels documents generats amb este, podran fer-se a través de l’Agència de Tecnologia i Certificació Electrònica ACCV. També a través del servici VALIDE de la plataforma de validació de certificats de l’Administració general de l’Estat, en l’adreça electrònica següent: <https://valide.redsara.es/valide/>

Fecha: 28/07/2025